დანართი N1

დამტკიცებულია

სსიპ – შოთა რუსთაველის ეროვნული სამეცნიერო ფონდის

გენერალური დირექტორის

2017 წლის 10 მაისის №50 ბრძანებით

**2017 წლის სახელმწიფო საგრანტო კონკურსის**

**„სახელმწიფო გრანტი საქართველოში და საზღვარგარეთ არსებული ქართული მატერიალური და სულიერი მემკვიდრეობის სამეცნიერო კვლევისათვის“**

**პირობები**

**მუხლი 1. ზოგადი დებულებები**

1. სახელმწიფო სამეცნიერო საგრანტო კონკურსის „სახელმწიფო გრანტი საქართველოში და საზღვარგარეთ არსებული ქართული მატერიალური და სულიერი მემკვიდრეობის სამეცნიერო კვლევებისათვის“ (შემდგომში - კონკურსი) მიზანია ხელი შეუწყოს საქართველოში და მის ფარგლებს გარეთ არსებული ქართული ისტორიული ძეგლების, კულტურული მემკვიდრეობის ნიმუშების, წერილობითი და სხვა სახის წყაროების, საარქივო მასალის, ეთნოგრაფიული მონაცემების მაღალ სამეცნიერო დონეზე შესწავლას, მათ მოძიებას, აღრიცხვასა და სისტემატიზაციას, ქართველი ერის ინტელექტუალური და ნივთიერი მემკვიდრეობის კვლევის პოპულარიზაციას და ახალგაზრდა სამეცნიერო კადრების მოზიდვას ამ სფეროში.

2. კონკურსი აფინანსებს საქართველოში ან/და საზღვარგარეთ არსებული ქართული მატერიალური და სულიერი მემკვიდრეობის სამეცნიერო კვლევებს.

3. კონკურსი ფინანსდება საქართველოს სახელმწიფო ბიუჯეტიდან და გრანტი გაიცემა ღია, საჯარო კონკურსის საფუძველზე.

4. კონკურსის ადმინისტრირებას ახორციელებს საჯარო სამართლის იურიდიული პირი - შოთა რუსთაველის ეროვნული სამეცნიერო ფონდი (შემდგომში – ფონდი) საქართველოს განათლებისა და მეცნიერების მინისტრის 2011 წლის 29 ივლისის №129/ნ ბრძანებით დადგენილი წესით.

**მუხლი 2. კონკურსში მონაწილე სუბიექტები და მონაწილეობის პირობები**

1. კონკურსზე პროექტის დარეგისტრირება და მონაწილეობა შეუძლია ერთ ან რამდენიმე ორგანიზაციას ერთობლივად, პროექტის ძირითად პერსონალთან ერთად.

2. პროექტს უნდა ჰყავდეს **წამყვანი ორგანიზაცია** – საქართველოს კანონმდებლობის შესაბამისად შექმნილი საჯარო სამართლის იურიდიული პირი (სსიპ), ან საქართველოში რეგისტრირებული კერძო სამართლის არასამეწარმეო (არაკომერციული) იურიდიული პირი (ააიპ), რომლის წესდებით/დებულებით განსაზღვრული მიზანია სამეცნიერო კვლევების განხორციელება, ასევე უმაღლესი საგანმანათლებლო დაწესებულება. წამყვანი ორგანიზაცია უზრუნველყოფს პროექტის პერსონალს პროექტით გათვალისწინებული მატერიალურ-ტექნიკური ბაზით, ახდენს პროექტის განხორციელების ანგარიშგებას ფონდის მიერ დამტკიცებული ფორმებისა და წესის შესაბამისად, ორგანიზაციის ბუღალტრული აღრიცხვისაგან განცალკევებით აწარმოებს გრანტის ბუღალტრულ აღრიცხვას, ასრულებს საგრანტო ხელშეკრულებით გათვალისწინებულ სხვა ვალდებულებებს; იგი პასუხისმგებელია პროექტის განხორციელებაზე.

3. პროექტს შეიძლება ჰყავდეს **თანამონაწილე ორგანიზაცია**/ები (ერთობლივი პროექტის შემთხვევაში) – საქართველოს კანონმდებლობის შესაბამისად შექმნილი საჯარო სამართლის იურიდიული პირი (სსიპ), ან საქართველოში რეგისტრირებული კერძო სამართლის არასამეწარმეო (არაკომერციული) იურიდიული პირი (ააიპ), რომლის წესდებით/დებულებით განსაზღვრული მიზანია სამეცნიერო კვლევების განხორციელება, ასევე უმაღლესი საგანმანათლებლო დაწესებულება. თანამონაწილე ორგანიზაცია წამყვან ორგანიზაციასთან ერთად უზრუნველყოფს პროექტის პერსონალს პროექტით გათვალისწინებული მატერიალურ-ტექნიკური ბაზით, ორგანიზაციის ბუღალტრული აღრიცხვისაგან განცალკევებით აწარმოებს გრანტის ბუღალტრულ აღრიცხვას და ასრულებს საგრანტო ხელშეკრულებით გათვალისწინებულ სხვა ვალდებულებებს.

4. თანამონაწილე ორგანიზაცია შეიძლება იყოს საზღვარგარეთ რეგისტრირებული იურიდიული პირი, რომელიც მონაწილეობს პროექტის გარკვეული ამოცანების შესრულებაში. საზღვარგარეთ რეგისტრირებული თანამონაწილე ორგანიზაცია არ ითვლება კონკურსის მონაწილე სუბიექტად და ვერ იქნება გრანტის მიმღები და მისი ხარჯების ანაზღაურება უნდა განხორციელდეს უცხოური თანადაფინანსებით.

5. **ძირითადი პერსონალი** შედგება პროექტის ხელმძღვანელის, პროექტის თანახელმძღვანელის (ერთობლივი პროექტის შემთხვევაში), კოორდინატორისა და სხვა მკვლევრებისაგან, რომლებიც პასუხისმგებლები არიან პროექტის ძირითადი ამოცანებისა და შესაბამისი აქტივობების განხორციელებაზე. ძირითადი პერსონალი შეიძლება იყოს დოქტორის, მაგისტრის, ან მათთან გათანაბრებული აკადემიური ხარისხის მქონე პირი, დოქტორანტურის, მაგისტრანტურის ან რეზიდენტურის სტუდენტი.

6. ძირითადი პერსონალი უნდა აკმაყოფილებდეს შემდეგ პირობებს:

ა) **პროექტის ხელმძღვანელი** – დოქტორის, ან მასთან გათანაბრებული აკადემიური ხარისხის მქონე საქართველოს ან უცხო ქვეყნის მოქალაქე, რომელიც პროექტის მიმდინარეობის პერიოდში კვლევას განახორციელებს წამყვანი ორგანიზაციის სახელით და წამყვანი ორგანიზაციის ბაზაზე. იგი ხელმძღვანელობს პროექტით გათვალისწინებულ კვლევას, პასუხისმგებელია პროექტის სამეცნიერო შედეგებზე და პროექტით გათვალისწინებული საქმიანობის ანგარიშგებაზე. სამეცნიერო ხელმძღვანელის სტატუსით შესაძლებელია მხოლოდ ერთი პროექტის დარეგისტრირება მიმდინარე კონკურსზე.

ბ) **პროექტის თანახელმძღვანელი** (ერთობლივი პროექტების შემთხვევაში) – საქართველოს ან/და უცხოეთის მოქალაქე, რომელიც წარმოადგენს თანამონაწილე ორგანიზაციას და პროექტის ხელმძღვანელთან ერთად მონაწილეობს პროექტის მომზადებასა და განხორციელებაში;

გ) **პროექტის კოორდინატორი** – საქართველოს მოქალაქე, რომელიც მონაწილეობს პროექტის მართვასა და ადმინისტრირებაში და პასუხისმგებელია საორგანიზაციო საქმეებზე;

დ) **მკვლევარი** – პროექტით გათვალისწინებული კვლევის შესაბამისი გამოცდილებითა და კომპეტენციებით.

7. ძირითად პერსონალში პროექტის განხორციელების მთლიანი პერიოდის განმავლობაში აუცილებელია, იყოს მინიმუმ ერთი **ახალგაზრდა მეცნიერი** – საქართველოს მოქალაქე, რომელსაც აქვს დოქტორის ან მაგისტრის ხარისხი და ხარისხის მინიჭების დღიდან კონკურსის გამოცხადების დღემდე გასულია არაუმეტეს 7 წელი, ან დოქტორანტურის, ან მაგისტრატურის, ან რეზიდენტურის სტუდენტი; ახალგაზრდა მეცნიერის სტატუსი პროექტში შეიძლება იყოს: პროექტის ხელმძღვანელი, თანახელმძღვანელი (ერთობლივი პროექტის შემთხვევაში), კოორდინატორი ან მკვლევარი მისი აკადემიური ხარისხის შესაბამისად.

8. ძირითადი პერსონალი შეიძლება იყოს უცხო ქვეყნის მოქალაქე, დოქტორის, ან მასთან გათანაბრებული აკადემიური ხარისხის მქონე პირი, რომელიც მუშაობს პროექტით გათვალისწინებული კვლევის თემატიკაზე საქართველოს ან უცხოურ უმაღლეს საგანმანათლებლო ან/და სამეცნიერო-კვლევით ორგანიზაციაში.

9. პროექტს შეიძლება ჰყავდეს დამხმარე პერსონალი, საქართველოს ან უცხო ქვეყნის მოქალაქე ფიზიკური პირ(ებ)ი, რომელიც ეხმარება ძირითად პერსონალს ტექნიკური ამოცანების გადაჭრაში. დამხმარე პერსონალი არ წარმოადგენს გრანტის მიმღებ სუბიექტს.

**მუხლი 3. ძირითადი ფინანსური მოთხოვნები**

1. ფონდიდან მოთხოვნილი დაფინანსება არ უნდა აჭარბებდეს წელიწადში 100 000 ლარს საზღვარგარეთ წარმოებული კვლევითი პროექტისთვის და 70 000 ლარს საქართველოს ტერიტორიაზე წარმოებული კვლევითი პროექტისთვის.

2. პროექტის მაქსიმალური ხანგრძლივობა შეიძლება იყოს სამი წელი (36 თვე). პროექტი უნდა იწყებოდეს 2017 წლის სექტემბრიდან და თითოეული საანგარიშო პერიოდი უნდა შეადგენდეს 6 თვეს.

3. პროექტისათვის ფონდიდან მოთხოვნილი დაფინანსება შესაძლოა ითვალისწინებდეს შემდეგ ხარჯვით კატეგორიებს:

ა) **პროექტის ძირითადი პერსონალის საგრანტო დაფინანსება** – ძირითადი პერსონალის საერთო საგრანტო დაფინანსება არ უნდა აღემატებოდეს პროექტის მაქსიმალური ბიუჯეტის 60%-ს;

ბ) **დამხმარე პერსონალის შრომის ანაზღაურება**;

ბ) **მივლინება**;

გ) **საქონელი და მომსახურება**

დ) **არაფინანსური აქტივები**

ე) **ზედნადები ხარჯები** – პროექტის განხორციელებისათვის აუცილებელი არაპირდაპირი ხარჯები, რომელიც არ უნდა აღემატებოდეს ფონდიდან მოთხოვნილი დაფინანსების 7%-ს.

4. ამ მუხლის მე-3 პუნქტით გათვალისწინებული ხარჯვითი კატეგორიები დეტალურად განისაზღვრება ფონდის გენერალური დირექტორის მიერ დამტკიცებული კლასიფიკატორით (დანართი №10).

5. გრანტის სახსრებით დაუშვებელია: უძრავი ქონების შეძენა, უძრავი ქონების იჯარა, კაპიტალური რემონტი/შენობა-ნაგებობის რეკონსტრუქცია, ავტომანქანის, პლანშეტური კომპიუტერის და მობილური ტელეფონის შეძენა.

6. პროექტს შესაძლებელია ჰქონდეს თანადაფინანსება ან ითვალისწინებდეს თანხების მოზიდვას უცხოური სამეცნიერო ფონდებიდან ან სხვა დონორი ორგანიზაციებიდან, რომელიც მიმართული იქნება კვლევითი პროექტის განსახორციელებლად. თანადაფინანსება გულისხმობს პროექტის ბიუჯეტით გათვალისწინებული ხარჯების ნაწილობრივ დაფინანსებას.

7. პროექტის თანადამფინანსებელი შეიძლება იყოს საქართველოში ან საზღვარგარეთ რეგისტრირებული იურიდიული პირი, რომელიც ნაწილობრივ აფინანსებს პროექტის ბიუჯეტით განსაზღვრულ ხარჯებს; უცხოური თანადამფინანსებლის შემთხვევაში თანადაფინანსება უნდა ითვალისწინებდეს საზღვარგარეთ რეგისტრირებული თანამონაწილე ორგანიზაციის ხარჯების ანაზღაურებას.

8. პროექტის დასრულების შემდეგ გრანტის სახსრებით შეძენილი ქონება საკუთრებაში რჩება გრანტის მიმღებ იურიდიულ და ფიზიკურ პირ(ებ)ს ურთიერთშეთანხმების საფუძველზე.

**მუხლი 4. კონკურსში მონაწილეობისათვის წარმოსადგენი დოკუმენტები**

1. კონკურსში მონაწილეობისათვის ფონდში წარმოსადგენი საკონკურსო დოკუმენტაცია შედგება ორი ნაწილისაგან:

**ა) ნაწილი პირველი – პროექტის შინაარსობრივი დოკუმენტები:**

1) პროექტის თავფურცელი (დანართი 2, ქართულ და ინგლისურ ენაზე);

2) საპროექტო წინადადება (დანართი 3, ქართულ და ინგლისურ ენაზე);

3) პროექტის ძირითადი პერსონალის პროფესიული ბიოგრაფიები – CV-ები (დანართი 4, ქართულ და ინგლისურ ენაზე);

4) პროექტში ძირითადი პერსონალის სტატუსით ჩართული უცხო ქვეყნის მოქალაქის (ასეთის არსებობის შემთხვევაში) თანხმობის წერილი პროექტში მონაწილეობაზე - Letter of Commitment (დანართი 5). თანხმობის წერილი ნათარგმნი და დამოწმებული უნდა იყოს თარჯიმანთა ბიუროს მიერ.

5) პროექტის განხორციელების გეგმა-გრაფიკი (დანართი 6, ქართულ და ინგლისურ ენაზე, );

6) პროექტის ბიუჯეტი (დანართი 7, ქართულ და ინგლისურ ენაზე) – ბიუჯეტში ასახული უნდა იყოს წამყვანი და საქართველოში რეგისტრირებული თანამონაწილე ორგანიზაციის (ერთობლივი პროექტის შემთხვევაში) ხარჯები;

**ბ) ნაწილი მეორე – პროექტზე თანდართული დოკუმენტები:**

1) პროექტის ხელმძღვანელის, თანახელმძღვანელის (ერთობლივი პროექტის შემთხვევაში) და კონკურსში მონაწილე ძირითადი პერსონალის პირადობის მოწმობის ან პასპორტის ასლები (მოქმედი დოკუმენტები, თანმიმდევრულად დალაგებული);

2) ძირითადი პერსონალის განათლების/აკადემიური ხარისხის დამადასტურებელი დოკუმენტები. უცხოეთის უმაღლესი საგანმანათლებლო დაწესებულების მიერ საქართველოს მოქალაქეებზე გაცემულ დოკუმენტს თან უნდა ერთოდეს „ცნობა უცხოეთში მიღებული განათლების აღიარების შესახებ“ გაცემული სსიპ – განათლების ხარისხის განვითარების ეროვნული ცენტრის მიერ. დოქტორანტურის, მაგისტრატურის ან რეზიდენტურის სტუდენტის შემთხვევაში – ცნობა სწავლის შესახებ შესაბამისი უმაღლესი საგანმანათლებლო დაწესებულებიდან (თანმიმდევრულად დალაგებული). უცხოეთის მოქალაქე ძირითადი პერსონალის განათლების/აკადემიური ხარისხის დამადასტურებელი დოკუმენტები წარმოადგენილი უნდა იყოს ორიგინალის ელექტრონული ასლის სახით (თარგმანის გარეშე).

3) პროექტში ჩართული წამყვანი ან/და საქართველოში რეგისტრირებული თანამონაწილე ორგანიზაციის სამართლებრივი სტატუსის დამადასტურებელი დოკუმენტ(ებ)ი: საჯარო სამართლის იურიდიული პირის (სსიპ) შემთხვევაში, საკმარისია, პროექტის თავფურცელის შესაბამის გრაფაში მიუთითოთ ორგანიზაციის დაფუძნების დოკუმენტის დასახელება, ნომერი და თარიღი, ხოლო კერძო სამართლის არასამეწარმეო (არაკომერციული) იურიდიული პირის (ააიპ) შემთხვევაში - ორგანიზაციის წესდება/დებულება და ამონაწერი საჯარო რეესტრიდან (გაცემული 2017 წელს). (თანმიმდევრულად დალაგებული PDF ფორმატი);

4) საზღვარგარეთ რეგისტრირებული თანამონაწილე ორგანიზაციის (ერთობლივი პროექტების შემთხვევაში) მხარდაჭერის წერილი (Letter of Support) პროექტში თანამონაწილეობის შესახებ. მხარდაჭერის წერილი წარმოდგენილი უნდა იყოს ორგანიზაციის ოფიციალურ სატიტულო ფურცელზე, დადასტურებული შესაბამისი პასუხისმგებელი პირის ხელმოწერით, ორიგინალისა და თარჯიმანთა ბიუროს მიერ დამოწმებული ქართული თარგმანის სახით. (თანმიმდევრულად დალაგებული, PDF ფორმატი);

5) ცნობა თანადაფინანსების შესახებ (ასეთის არსებობის შემთხვევაში) (დანართი 8). ცნობა დამოწმებული უნდა იყოს პასუხისმგებელი პირის ხელმოწერით ან/და ბეჭდით. უცხოური თანადაფინანსების შემთხვევაში, დოკუმენტი წარმოდგენილი უნდა იყოს ორიგინალისა და თარჯიმანთა ბიუროს მიერ დამოწმებული ქართული თარგმანის სახით. (თანმიმდევრულად დალაგებული, PDF ფორმატი);

2. პროექტის შინაარსობრივი დოკუმენტები წარმოდგენილი უნდა იყოს ქართულ და ინგლისურ ენაზე, დამტკიცებული ფორმების დაცვით. მე-2, მე-3, მე-4 და მე-5 დანართები წარმოდგენილი უნდა იყოს თანმიმდევრულად დალაგებული გაერთიანებული PDF ფორმატის სახით, ქართულ და ინგლისურ ენაზე ცალ-ცალკე. მე-6 და მე-7 დანართები წარმოდგენილი უნდა იყოს Excel ფორმატში, ცალცალკე, ქართულ და ინგლისურ ენაზე.

3. პროექტზე თანდართული დოკუმენტები წარმოდგენილი უნდა იყოს ორი PDF ფორმატის ფაილის სახით:

1). ძირითადი პერსონალის დოკუმენტები, რომელიც განსაზღვრულია ამ მუხლის 1.ბ პუნქტის 1-ლი და მე-2 ქვეპუნქტით, გაერთიანებული სახით.

2). ორგანიზაციის დოკუმენტები, რომელიც განსაზღვრულია ამ მუხლის 1.ბ პუნქტის მე-3, მე-4 და მე-5 ქვეპუნქტით, გაერთიანებული სახით.

4. „განცხადება კონკურსში მონაწილეობის შესახებ“ (დანართი 9) შესაბამისი ხელმოწერებითა და ბეჭდ(ებ)ით დამოწმებული ფონდის კანცელარიაში წარმოსადგენად.

5. კონკურში გამარჯვების შემთხვევაში გრანტის მიმღებმა უნდა წარმოადგინოს:

ა) წამყვანი და საქართველოში რეგისტრირებული თანამონაწილე (ერთობლივი პროექტის შემთხვევაში) ორგანიზაციის მიზნობრივი საბანკო ანგარიშის რეკვიზიტები: სსიპ-ის შემთხვევაში – სახაზინო კოდი, ხოლო ა(ა)იპ-ის შემთხვევაში – ორგანიზაციის მიერ ამ პროექტისთვის ცალკე გახსნილი ლარის საბანკო ანგარიშის ნომერი, რომელზეც გამარჯვების შემთხვევაში ჩაირიცხება გრანტის თანხა და არ დაირიცხება სხვა სარგებელი.

ბ) წამყვანი და საქართველოში რეგისტრირებული თანამონაწილე (ერთობლივი პროექტის შემთხვევაში) ორგანიზაციების წერილობითი დადასტურება იმის შესახებ, რომ არ აქვს სახელმწიფო ბიუჯეტის წინაშე დავალიანება.

6. პროექტის ქართული და ინგლისური ვერსიების იდენტურობაზე და ინგლისურ ენოვანი თარგმანის ხარისხზე პასუხისმგებელია პროექტის ხელმძღვანელი და წამყვანი ორგანიზაცია.

**მუხლი 5. კონკურსზე რეგისტრაციის წესი**

1. კონკურსში რეგისტრაცია ხორციელდება ორ ეტაპად:

ა) პროექტის ელექტრონული რეგისტრაცია ელ. ფოსტის მეშვეობით – 2017 წლის 10 მაისიდან 12 ივნისის 16:00 სთ.-მდე.

ბ) ფონდის კანცელარიაში რეგისტრაცია - კონკურსში მონაწილეობის შესახებ განცხადების წარმოდგენა ფონდის კანცელარიაში – 2017 წლის 15 ივნისის 16:00 სთ.-მდე.

2. **ელექტრონული რეგისტრაციის ეტაპზე** კონკურსში მონაწილეობისათვის წარმოსადგენი დოკუმენტები უნდა გამოიგზავნოს კონკურსის ელ. ფოსტის მისამართზე: [he@rustaveli.org.ge](mailto:he@rustaveli.org.ge).

3. პროექტის შინაარსობრივი და თანდართული დოკუმენტები, რომელიც განსაზღვრულია ამ პირობების მე-4 მუხლის 1-ლი პუნქტის „ა“ და „ბ“ ქვეპუნქტებით, ელ. ფოსტაზე უნდა აიტვირთოს დადგენილი ფორმებისა და ფორმატის დაცვით მე-4 მუხლის მე-2 და მე-3 პუნქტებში განსაზღვრული წესით.

4. კონკურსის ელ. ფოსტაზე მიღებულ თითოეულ პროექტს მიენიჭება სარეგისტრაციო შიფრი და ელ. ფოსტით გაეგზავნება პროექტის ხელმძღვანელს. პროექტის სარეგისტრაციო შიფრი უნდა მიეთითოს კონკურსში მონაწილეობის შესახებ განცხადებაში (დანართი 9), რომელიც უნდა შეივსოს, ამოიბეჭდოს და დადასტურდეს პროექტის ხელმძღვანელის, თანახელმძღვანელის (ერთობლივი პროექტის შემთხვევაში), წამყვანი და თანამონაწილე ორგანიზაციების (საქართველოში რეგისტრირებულ იურიდიულ პირთან ერთობლივი პროექტის შემთხვევაში) პასუხისმგებელი პირების ხელმოწერებითა და ბეჭდ(ებ)ით.

5. **კანცელარიაში რეგისტრაციის ეტაპზე** „განცხადება კონკურსში მონაწილეობის შესახებ“ (დანართი 9) შესაბამისი ხელმოწერებითა და ბეჭდ(ებ)ით დამოწმებული წარმოდგენილი უნდა იყოს ფონდის კანცელარიაში არაუგვიანეს **2017 წლის 15 ივნისის 16:00 საათისა**.

6. პროექტის ხელმძღვანელს უფლება აქვს ფონდის კანცელარიაში წარმოადგინოს განცხადება მხოლოდ ერთი პროექტისათვის.

**მუხლი 6. კონკურსის ადმინისტრირება**

1. კონკურსის განრიგი და ვადები:

ა) კონკურსის გამოცხადება დადგენილი წესით – 2017 წლის 10 მაისი

ბ) ჯგუფური კონსულტაციები – 1) 22 მაისი 16:00 სთ. 2) 2 ივნისი, 16:00 სთ.

გ) პროექტების ელექტრონული რეგისტრაციის ფანჯარა – **2017 წლის 10 მაისიდან 12 ივნისის 16:00 სთ-მდე.**

დ) კონკურსში მონაწილეობის შესახებ განცხადებების ფონდის კანცელარიაში წარდგენის ბოლო ვადა – **2017 წლის 15 ივნისი 16:00 სთ.**

ე) კონკურსის შედეგების გამოქვეყნება - 2017 წლის აგვისტო.

2. ამ პირობებით დადგენილი რეგისტრაციის წესების ან ვადების დარღვევით წარმოდგენილი პროექტი, ან/და განცხადება საკონკურსოდ არ განიხილება.

3. წარმოდგენილი დოკუმენტაციის საკონკურსო პირობებთან შესაბამისობის დადგენის მიზნით ფონდი ჩაატარებს წარმოდგენილი დოკუმენტაციის ტექნიკურ ექსპერტიზას, რომლის ფარგლებში:

ა) კონკურსის პირობების მე-4 მუხლის 1 პუნქტის „ბ“ ქვეპუნქტით გათვალისწინებული პროექტის თანდართული დოკუმენტების არასრულად ან დადგენილ მოთხოვნებთან (ვადები, წესი, ფორმატი, და ა.შ.) შეუსაბამოდ წარმოდგენის შემთხვევაში, ფონდი დაადგენს ხარვეზს და იმოქმედებს კანონის შესაბამისად;

ბ) კონკურსის პირობების მე-4 მუხლის 1 პუნქტის „ა“ ქვეპუნქტით გათვალისწინებული პროექტის შინაარსობრივი დოკუმენტების არასრულად, ან დადგენილ მოთხოვნებთან შეუსაბამოდ, ან ყალბი ინფორმაციის წარმოდგენის შემთხვევაში, ფონდი კონკურსიდან მოხსნის პროექტს;

გ) პროექტის განხორციელების გეგმა-გრაფიკის (დანართი 6) ტექნიკური ექსპერტიზის დროს, ფონდი განახორციელებს წარმოდგენილი დანართის შესაბამისობის შემოწმებას კონკურსის პირობების მე-3 მუხლის მე-2 პუნქტთან და მე-11 მუხლის მე-4 პუნქტთან.

დ) პროექტის ბიუჯეტის (დანართი 7) ტექნიკური ექსპერტიზის დროს, ფონდი განახორციელებს წარმოდგენილი დანართის შესაბამისობის შემოწმებას ამ პირობების მე-3 მუხლის 1-ელ პუნქტთან და მე-3 პუნქტის „ა“ და „ე“ ქვეპუნქტთან. აგრეთვე, მოხდება ბიუჯეტის ფორმაში მოცემული თანადაფინანსების ოდენობის შედარება, წარმოდგენილ თანადაფინანსების ცნობასთან.

4. ტექნიკური ექსპერტიზის დასასრულს ფონდი გამოაქვეყნებს შუალედურ შედეგებს კონკურსიდან მოხსნილი პროექტების შესახებ, ხოლო საკონკურსო პირობებთან შესაბამისობაში მყოფი პროექტები გადაიგზავნება შესაფასებლად.

5. ფონდი უფლებამოსილია, კონკურსის ნებისმიერ ეტაპზე კონკურსიდან მოხსნას პროექტი, რომელიც არ შეესაბამება კონკურსის მიზნებისათვის დადგენილ მოთხოვნებს ან შეიცავს ყალბ ინფორმაციას.

**მუხლი 7. პროექტების შეფასება**

1. ფონდი უზრუნველყოფს კონკურსში მონაწილე პროექტების შეფასებისათვის აუცილებელი პროცედურების ადმინისტრირებას საქართველოს განათლებისა და მეცნიერების მინისტრის 2011 წლის 29 ივლისის №129/ნ ბრძანების მე-9 მუხლში განსაზღვრული წესების დაცვით.

2. კონკურსის მოთხოვნებთან შესაბამისობაში მყოფი რეგისტრირებული პროექტები შეფასებული იქნება საკონკურსო კომისიის (შემდგომში - კომისია) მიერ, რომლიც განიხილავს კონკურსზე წარმოდგენილ პროექტებს, აფასებს მათ საქართველოს განათლებისა და მეცნიერების მინისტრის 2011 წლის 29 ივლისის №129/ნ ბრძანებით დამტკიცებული პროექტის შეფასების კრიტერიუმების შესაბამისად, ადგენს რანჟირებულ სიას, გამოავლენს გამარჯვებულებსა და დასამტკიცებლად წარუდგენს ფონდის გენერალური დირექტორს.

3. ინტერესთა კონფლიქტის აცილების მიზნით ფონდი უზრუნველყოფს, არ დაუშვას კომისიის წევრი იყოს პირი:

ა) რომელიც არის ამავე კონკურსის მონაწილე.

ბ) რომელმაც შესაძლოა მიიღოს უშუალო ფინანსური ან სხვა სახის პირადი სარგებელი პროექტის დაფინანსების ან დაუფინანსებლობის შემთხვევაში;

გ) რომელიც თვითონ არის დაინტერესებული მხარე პროექტში;

დ) რომელიც არის პროექტში მონაწილე დაინტერესებული მხარის ნათესავი (პირდაპირი ნათესავი ან მისი მეუღლის პირდაპირი ნათესავი).

4. კომისიის წევრი ვალდებულია, შესაბამის კომისიას და გენერალურ დირექტორს ოფიციალურად აცნობოს ამ მუხლის მე-3 პუნქტში დასახელებული გარემოების არსებობისა და თვით აცილების შესახებ.

5. თუ ინტერესთა კონფლიქტის არსებობა ფონდისათვის ცნობილი გახდება დასაფინანსებლად შერჩეული პროექტების ფონდის გენერალური დირექტორის მიერ დამტკიცებამდე, ფონდი უფლებამოსილია, იმსჯელოს კონკურსის შეფასების კომისიის წევრის მიერ გაკეთებული შეფასების გაუქმებასთან დაკავშირებით.

6. ფონდი უზრუნველყოფს, პროექტი შესაფასებლად არ გადაეცეს იმ ექსპერტს, რომელიც კონკურსში მონაწილე სუბიეტმა დაასახელა არასასურველ ექსპერტად მის მიერ წარმოდგენილი პროექტის თავფურცელში.

**მუხლი 8. საგრანტო ხელშეკრულება**

1. კომისიის მიერ დასაფინანსებლად შერჩეული პროექტების დამტკიცების შემდეგ ფონდი უზრუნველყოფს საგრანტო ხელშეკრულების გაფორმებას გრანტის მიმღებთან და საქართველოში რეგისტრირებული თანადამფინანსებელ ორგანიზაციასთან (ასეთის არსებობის შემთხვევაში), რომელშიც გაიწერება ურთიერთვალდებულებათა დეტალური პირობები.

2. საგრანტო ხელშეკრულებაში განისაზღვრება გრანტის მიმღები იურიდიული პირ(ებ)ის მიერ პროექტისათვის გახსნილი მიზნობრივი ანგარიშ(ებ)ი, რომელზეც მოხდება გრანტის სახსრების ჩარიცხვა და არ დაირიცხება სხვა სარგებელი.

3. საგრანტო ხელშეკრულება განსაზღვრავს პროექტის ფარგლებში შექმნილი ინტელექტუალური საკუთრების უფლებით სარგებლობას გრანტის მიმღებსა და გრანტის გამცემის მიერ ქვეყანაში მოქმედი და საერთაშორისო კანონმდებლობის შესაბამისად.

4. ხელშეკრულების გაფორმების შემდგომ, საგრანტო თანხა გადაირიცხება საგრანტო ხელშეკრულებით გათვალისწინებული ტრანშების სახით. პირველ ტრანშს ფონდი გადარიცხავს ავანსის სახით ხელშეკრულების გაფორმებიდან 10 სამუშაო დღის ვადაში.

**მუხლი 9. ანგარიშგება და მონიტორინგი**

1. გრანტის მიმღები ვალდებულია, ყოველი საანგარიშო პერიოდის დასრულების შემდგომ ფონდს წარუდგინოს პროექტის ფარგლებში განხორციელებული პროგრამული აქტივობებისა და გაწეული ხარჯების დოკუმენტირებული ანგარიში, ფონდის გენერალური დირექტორის მიერ დამტკიცებული ფორმების შესაბამისად.

2. ფონდი ახორციელებს საგრანტო ხელშეკრულებით გათვალისწინებული პირობების შესრულების მონიტორინგს (შემდგომში - მონიტორინგი), რომლის დროსაც ეყრდნობა გრანტის მიმღების მიერ წარმოდგენილ დოკუმენტაციას და ადგენს შესაბამის განხილვის აქტს.

3. მონიტორინგი მოიცავს ფინანსურ და პროგრამულ მონიტორინგს.

ა) ფინანსური მონიტორინგი გულისხმობს საგრანტო ხელშეკრულების ფარგლებში ფონდის მიერ გადარიცხული თანხების ხარჯვის შესაბამისობის დადგენას ამავე ხელშეკრულებით გათვალისწინებულ ხარჯთაღრიცხვასთან;

ბ) პროგრამული მონიტორინგი გულისხმობს საგრანტო ხელშეკრულებით დაგეგმილი პროექტის შედეგების შესრულების დამადასტურებელი ანგარიშის შემოწმებას. პროგრამული მონიტორინგი ეყრდნობა გრანტის მიმღების მიერ წარდგენილ დოკუმენტაციას, როგორიცაა საგრანტო პროექტის განხორციელების დამადასტურებელი პროგრამული ანგარიში და განხორცილებული აქტივობების დამადასტურებელი ნაბეჭდი, ფოტო/აუდიო/ვიდეო და ელექტრონული დოკუმენტაცია.

4. ფონდის მიერ მონიტორინგი ხორციელდება საქართველოს განათლებისა და მეცნიერების მინისტრის 2011 წლის 29 ივლისის N129/ნ ბრძანებით დამტკიცებული „სახელმწიფო სამეცნიერო საგრანტო კონკურსის „სახელმწიფო გრანტი საქართველოში და საზღვარგარეთ არსებული ქართული მატერიალური და სულიერი მემკვიდრეობის სამეცნიერო კვლევებისათვის“ დებულების“ მე-11 მუხლში განსაზღვრული წესების დაცვით.

5. მონიტორინგის განხორციელების დროს ზედნადები ხარჯები სრულად აღიარდება ხარჯად გრანტის მიმღებისთვის, გრანტის ჩარიცხვის ფაქტის დადასტურებით (სახელმწიფო ხაზინის ელექტრონული მომსახურების სისტემაში შესრულებული გადარიცხვა). გრანტის მიმღები წამყვანი ან თანამონაწილე ორგანიზაცია უფლებამოსილია, „ზედნადები ხარჯების“ კატეგორიით გათვალისწინებული თანხა გამოიყენოს გრანტის ტექნიკური ადმინისტრირებისთვის და შიდა მიზნობრივი სამეცნიერო-კვლევითი დაფინანსებისათვის.

6. ფონდი უფლებამოსილია, პროექტის განხორციელების ნებისმიერ ეტაპზე, ასევე, დასრულებიდან 3 წლის ვადაში გრანტის მიმღებისგან მოითხოვოს ინფორმაცია ზედნადები ხარჯების მუხლიდან თანხების ხარჯვასთან დაკავშირებით და შესაბამისი დოკუმენტაცია.

7. ფონდი არ არის ვალდებული მონიტორინგი განახორციელოს საგრანტო პროექტის იმ ამოცანებზე, რომელთა შესრულების დამადასტურებელი შედეგები არ არის გათვალისწინებული საგრანტო ხელშეკრულებაში.

8. ფონდი უფლებამოსილია, დაფინანსებული პროექტის მიმდინარეობის პერიოდში ან დასრულების შემდეგ შესაბამისი დარგის მოწვეული ექსპერტის მეშვეობით შეამოწმოს პროექტის სამეცნიერო ღირებულება და ეფექტიანობა. შემოწ­მების შედეგად მიღებული დასკვნა ფონდის მიერ შესაძლოა გამო­ყენებულ იქნეს გრანტის მიმღების მიერ შემდგომში საგრანტო კონ­კურსებში მონაწილეობისას წარდგენილი პროექტების შეფასე­ბისას.

9. გრანტის მიმღების მიერ წარმოდგენილი შუალედური/საბოლოო ანგარიშების შემოწმების საფუძველზე მომზადებული განხილვის აქტები ფონდის მიერ შესაძლოა, გამოყენებულ იქნეს გრანტის მიმღების მიერ შემდგომში საგრანტო კონკურსებში მონაწილეობისას წარდგენილი პროექტების შეფასებისას.

10. საგრანტო ხელშეკრულებით გათვალისწინებული მეორე და შემდგომი ტრანშები გადაირიცხება გრანტის მიმღების მიერ წარმოდგენილი შუალედური ანგარიშებისათვის შესაბამისი მონიტორინგის განხილვის აქტების საფუძველზე.

11. ფონდი უფლებამოსილია, აწარმოოს საგრანტო ხელშეკრულების პირობების დამრღვევ პირთა რეესტრი - ე.წ. „შავი სია“, რომლის წარმოების წესი განისაზღვრება გენერალური დირექტორის ინდივიდუალური ადმინისტრაციული სამართლებრივი აქტით.

**მუხლი 10. პროექტის შეჩერება, შეწყვეტა და დასრულება**

პროექტის შეჩერება, შეწყვეტა და დასრულება რეგულირდება საქართველოს განათლებისა და მეცნიერების მინისტრის 2011 წლის 29 ივლისის №129/ნ ბრძანების მე-12 მუხლში განსაზღვრული წესითა და საგრანტო ხელშეკრულებით.

**მუხლი 11. დამატებითი მოთხოვნები გამარჯვებული პროექტის მიმართ**

1. პროექტს უნდა ჰქონდეს აკრონიმი.

2. პროექტის ფარგლებში სამეცნიერო კვლევაზე დაფუძნებული ახალი ცოდნა საქართველოში და საზღვარგარეთ არსებული ქართული მატერიალური და სულიერი მემკვიდრეობის შესახებ უნდა გახდეს ხელმისაწვდომი პრინციპით „ნებისმიერი ადამიანისათვის, ნებისმიერი ადგილიდან, ნებისმიერ დროს“.

3. გრანტის მიმღები ვალდებულია, შექმნას და ადმინისტრირება გაუწიოს პროექტის ინტერნეტ-გვერდს (webpage) სადაც განთავსებული იქნება ინფორმაცია პროექტში ჩართული მეცნიერების, მათი კვლევებისა და პროექტის ფარგლებში შექმნილი სამეცნიერო პროდუქციის შესახებ. ინტერნეტ-გვერდის შექმნა და ადმინისტრირება არ ფინანსდება საგრანტო სახსრებით.

4. გრანტის მიმღები ვალდებულია, პროექტით გათვალისწინებული კვლევის მასალებზე დაყრდნობით გამოაქვეყნოს მინიმუმ ერთი სამეცნიერო სტატია საერთაშორისო რეფერირებად და ციტირებად გამოცემაში, ან წარმოადგინოს ცნობა სტატიის გამოსაქვეყნებლად მიღების შესახებ. საერთაშორისო რეფერირებად და ციტირებად გამოცემად ფონდის მიერ განიხილება ის ჟურნალები, საკონფერენციო კრებულები და წიგნები, რომლებიც ინდექსირებულია შემდეგ რეიტინგებში: Scimago Journal Ranking, Scopus, Web of Science, ERIH plus, ასევე, შოთა რუსთაველის ეროვნული სამეცნიერო ფონდის ფინანსური მხარდაჭერით გამოცემული საერთაშორისო რეფერირებადი და ციტირებადი ჟურნალები: Transactions of A. Razmadze Mathematical Institute (ა. რაზმაძის მათემატიკური ინსტიტუტის ნაშრომები) და Annals of Agrarian Science (აგრარულ მეცნიერებათა მემატიანე).

5. პროექტით გათვალისწინებული კვლევის მასალებზე დაყრდნობით გამოქვეყნებული მონოგრაფია უნდა იყოს წამყვანი ორგანიზაციის დარგობრივი სარედაქციო/საგამომცემლო საბჭოს მიერ დამტკიცებული.

6. საგრანტო პროექტის ფარგლებში განხორციელებული კვლევის შედეგების ამსახველ პუბლიკაციებში (სტატია, მონოგრაფია, საკონფერენციო აბსტრაქტი და ა.შ.) სავალდებულოა მითითებული იყოს, რომ კვლევა განხორციელდა „შოთა რუსთაველის ეროვნული სამეცნიერო ფონდის ფინანსური მხარდაჭერით [გრანტის ნომერი ...]“ / „This research was supported by Shota Rustaveli National Science Foundation (SRNSF) [grant number …]“.

7. პროექტის ფარგლებში შექმნილ ვიზუალურ მასალაზე (ნაბეჭდ, ფოტო, აუდიო, ვიდეო, ელექტრონულ პროდუქციაზე და ვებგვერდზე) სავალდებულოა განთავსდეს შოთა რუსთაველის ეროვნული სამეცნიერო ფონდის ლოგო და მითითებული იყოს, რომ პროექტი განხორციელდა ფონდის ფინანსური მხარდაჭერით.

8. ფონდი უფლებამოსილია, გრანტის მიმღებთა მიერ წარდგენილი პროგრამული ანგარიშები, ბეჭდვითი ან/და ვიზუალური მასალები გამოიყენოს საკუთარი საქმიანობის ანგარიშში, ბეჭდვით და ელექტრონულ გამოცემებში, განათავსოს ფონდის ვებგვერდზე.